Polisievakbond eis ondersoek oor etes en verblyfFoto: SAPD, Facebook Die Suid-Afrikaanse Polisie-unie (Sapu) het Woensdag die nuwe polisieminister, Nkosinathi Nhleko, versoek om dringend stappe te doen teen diegene wat betrokke is by ŉ verblyf- en ete-skandaal van R45 miljoen. “Hierdie groot bedrag kan nooit geregverdig word in die lig van die talle uitdagings wat die polisie in die gesig staar nie,” het Oscar Skommere, uitvoerende hoof van Sapu, gesê. “Die eerste stap wat die minister moet doen is om ŉ deursigtige ondersoek van stapel te stuur oor die fiasko. Ons kan nie begryp hoe só groot bedrag binne ŉ enkele finansiële jaar aan akkommodasie en etes spandeer is nie.” The Star het Dinsdag berig die polisiedepartement het nagenoeg R45 miljoen in een jaar aan akkommodasie en etes spandeer, en ŉ bykomende R150 miljoen is oor ŉ tydperk van vyf jaar aan onreëlmatighede verkwis. Skommere sê die ondersoek moet wyer wees en ook maatskappye insluit wat voordeel getrek het. “Ons voel dit is moontlik dat daar samewerking was tussen korrupte senior beamptes en sommige diensverskaffers,” het hy bygevoeg. Hy sê die polisie kan nie korrupsie beveg indien daar korrupsie binne sy eie grense plaasvind nie. “Ons moet drastiese maatreëls instel om enige vorm van korrupsie uit te roei. Die SAPD het reeds talle hulpbronne soos onder andere voertuie en polisiestasies nodig eerder as om miljoene rand só te mors.” -SAPA